ລະດັບກໍາມັນຕະພາບລັງສີ ເຖິງຂີດອັນຕະລາຍຢູ່ຍີ່ປຸ່ນ (ເບິ່ງຮູບສະລາຍດ໌)
ເຈົ້າໜ້າທີ່ຍີປຸ່ນກ່າວວ່າ ລະດັບຂອງ ກໍາມັນຕະພາບລັງສີ ເຖິງຂີດອັນຕະລາຍ ໃນເຂດອ້ອມແອ້ມໂຮງໄຟຟ້ານີວເຄລຍ ຟູກຸຊີມະ ນັ້ນ.
ບັນດາເຈົ້າໜ້າທີ່ຍີ່ປຸ່ນກ່າວວ່າ ລະດັບຂອງກໍາມັນຕະພາບ ລັງສີໄດ້ເຖິງຂີດທີ່ເປັນອັນຕະລາຍແລ້ວ ໃນເຂດອ້ອມແອ້ມ ໂຮງໄຟຟ້ານີວເຄລຍທີ່ໄດ້ຮັບຄວາມເສຍຫາຍຈາກໄພແຜ່ນ ດິນໄຫວ ຫລັງຈາກເກີດໄຟໄໝ້ຂຶ້ນໃນໜອງເກັບມ້ຽນທ່ອນ ເຊື້ອໄຟນີວເຄລຍທີ່ໃຊ້ແລ້ວ ໃນຖະແຫລງການສະບັບນຶ່ງທີ່ອອກອາກາດທາງໂທລະພາບ ໃນທົ່ວປະເທດໃນວັນອັງຄານມື້ນີ້ ນາຍົກລັດຖະມົນຕີ Naoto Kan ກ່າວວ່າລະດັບຂອງກໍາມັນຕະພາບລັງສີແມ່ນ ສູງຫລາຍ ແລະວ່າມີຄວາມສ່ຽງຫລາຍທີ່ກໍາມັນຕະພາບ ລັງສີຈະຮົ່ວໄຫລອອກມາຕື່ມອີກ ປະຊາຊົນຄົນໃດກໍຕາມທີ່ ອາໄສຢູ່ໃນເຂດອ້ອມແອ້ມຂອງໂຮງໄຟຟ້ານີວເຄລຍ Fukushima ທີ່ປະສົບກັບບັນຫານັ້ນພາຍໃນວົງລັດສະໜີ 30 ຫລັກກິໂລແມັດໃຫ້ພາກັນຢູ່ໃນບ້ານເຮືອນ ໄດ້ມີການກວດພົບກໍາມັນຕະພາບລັງສີເພີ່ມຂຶ້ນໃນໄລຍະໄກໄປຮອດກຸງໂຕກຽວ ຊຶ່ງຢູ່ໄກ ຈາກໂຮງໄຟຟ້າດັ່ງກ່າວໄປທາງທິດໃຕ້ປະມານ 240 ຫລັກກິໂລແມັດ ແຕ່ບັນດາເຈົ້າໜ້າທີ່ ກ່າວວ່າ ລະດັບກໍາມັນຕະພາບລັງສີທີ່ນັ້ນ ບໍ່ເປັນໄພຂົ່ມຂູ່ຕໍ່ສຸຂະພາບປະຊາຊົນ ໃນທາງທິດເໜືອຂຶ້ນໄປອີກ ພວກຊ່ອຍກູ້ໄພຍັງກໍາລັງຕໍ່ສູ້ທໍາການຊອກຄົ້ນຕາມຊາກສະ ຫລັກຫັກພັງທີ່ກີດກັນຖະໜົນຫົນທາງເພື່ອເຂົ້າໄປຫາປະຊາຊົນຫລາຍແສນຄົນທີ່ເມືອງ ແລະໝູ່ບ້ານຂອງເຂົາເຈົ້າທີ່ໄດ້ຖືກທໍາລາຍຢ່າງຮາບຄາບຍ້ອນໄພແຜ່ນດິນໄຫວທີ່ມີຄວາມ ແຮງ 9 Richter ແລະເກີດຄື້ນຟອງຍັກສຸນາມິໃນເວລາຕໍ່ມານັ້ນ ບັນດາເຈົ້າໜ້າທີ່ ກ່າວວ່າ ມາຮອດປັດຈຸບັນນີ້ໄດ້ພົບຊາກສົບຈໍານວນຫລາຍກວ່າ 2400 ສົບແລ້ວ ແລະ ຍັງມີອີກຫລາຍພັນຄົນຍັງຫາຍສາບສູນໄປຢູ່ ໄຟໄໝ້ໃນວັນອັງຄານມື້ນີ້ ກໍໄດ້ເປັນບັນຫາໃຫຍ່ຫລ້າສຸດສໍາລັບພວກນາຍຊ່າງຂອງໂຮງໄຟຟ້ານີວເຄລຍ Fukushima ຊຶ່ງໄດ້ປະສົບກັບຄວາມລົ້ມແຫລວຂອງລະບົບທໍາຄວາມເຢັນຫລັງຈາກເກີດໄພແຜ່ນດິນໄຫວແລະຄື້ນຟອງຍັກສຸນາມິແລ້ວ ເຄື່ອງປັ່ນໄຟຟ້າອີກ 3 ໜ່ວຍໄດ້ປະສົບກັບການລະເບີດຂຶ້ນແລ້ວ ຊຶ່ງໄດ້ທໍາລາຍຂ້າງນອກຂອງຕຶກ ທີ່ບັນຈຸເຄື່ອງປັ່ນໄຟຟ້າເຫລົ່ານັ້ນ ຊຶ່ງຫຼ້າສຸດແມ່ນເກີດຂຶ້ນໃນເຊົ້າວັນອັງຄານມື້ນີ້ ອົງການຄວບຄຸມພະລັງປະລະມະນູສາກົນ ຫລື IAEA ກ່າວວ່າ ຕົນໄດ້ຮັບຊາບຈາກທາງການຍີ່ປຸ່ນວ່າ ໄຟໄໝ້ເກີດຂຶ້ນທີ່ີໜອງເກັບມ້ຽນທ່ອນເຊື້ອເພິງນີວເຄລຍທີ່ໃຊ້ແລ້ວ ໃນເຕົາແຍກໜ່ວຍທີ 4 ຂອງໂຮງໄຟຟ້າ ແລະວ່າ ກໍາມັນຕະພາບລັງສີໄດ້ຮົ່ວໄຫລອອກມາສູ່ອາວະກາດໃນອັດຕາເທົ່າໆກັນກັບກາຍສາຍແສງເອກສະເຣ (X-ray)ໜ້າເອິກ 4000 ເທື່ອ ໃນທຸກໆຊົ່ວໂມງນັ້ນ ພວກເຈົ້າໜ້າທີ່ທີ່ບໍ່ຈໍາເປັນທັງໝົດໄດ້ຖືກຍົກຍ້າຍອອກຈາກໂຮງໄຟຟ້າກ່ອນມອດໄຟໄວ້ໄດ້ໃນເວລາບໍ່ດົນກ່ອນຕອນທ່ຽງນ້ອຍນຶ່ງຕາມເວລາໃນທ້ອງຖິ່ນ ໄດ້ມີການຮັກສາພວກພະນັກງານບໍ່ເທົ່າໃດຄົນໄວ້ເພື່ອໃຊ້ປໍ້ານໍ້າທະເລເຂົ້າໃສ່ເຄື່ອງປັ່ນໄຟຟ້າ 3 ໜ່ວຍທີ່ໄດ້ຮັບຄວາມເສຍຫາຍ ເພື່ອພະຍາຍາມບໍ່ໃຫ້ທ່ອນເຊື້ອໄຟນີວເຄລຍລະລາຍ ຊຶ່ງສາມາດສ້າງຜົນສະທ້ອນທີ່ເປັນອັນຕະລາຍຮ້າຍແຮງໄດ້ໃນພາຍຫລັງນັ້ນ